สังคมข่าวหุ้นเล็กเซียวหงส์
ผ่านพ้นเทศกาลประกาศงบไตรมาส 2/59 น่าสนใจกระแสเม็ดเงินไหลเข้าจะช่วยผลักดันดัชนีหุ้นไทยได้มากน้อยเพียงใด สัปดาห์นี้ประเมินแนวรับแนวต้านอยู่ที่ระดับ 1,530-1,570 จุด...
15 ส.ค. 2559

ผ่านพ้นเทศกาลประกาศงบไตรมาส 2/59 น่าสนใจกระแสเม็ดเงินไหลเข้าจะช่วยผลักดันดัชนีหุ้นไทยได้มากน้อยเพียงใด สัปดาห์นี้ประเมินแนวรับแนวต้านอยู่ที่ระดับ 1,530-1,570 จุด…
*…INTUCH สมชื่อยอดหุ้นจริงๆ ไตรมาส 2/59 กำไร 7,700 ล้านบาท เติบโต 90% ปันผลอีก 2.13 บาท กำหนดขึ้น XD 22 ส.ค. 59 ส่วนลูกรักADVANC วันนี้ขึ้น XD ราคาร่วงชัวร์ประมาณ 5.79 บาท ตามเงินปันผล..แต่นักสะสมหุ้นพื้นฐานราคาปรับลงเป็นโอกาสทยอยสะสมได้เลย…
*…DTAC ช่วงนี้ดูมีออร่าขึ้นมาเยอะทีเดียว หลังถูกมองข้ามจากนักลงทุน นับตั้งแต่ประกาศเดือนก่อน  แน่นอนว่าความชัดเจนเรื่องการประมูลคลื่นความถี่รอบใหม่ ทำให้DTAC น่าดูยิ่งขึ้น เพราะยิ่งประมูลเร็วเท่าไหร่ DTAC จะได้เปรียบคู่แข่งค่อนข้างมาก ที่สำคัญช่วยปิดจุดเสี่ยง DTACที่สัมปทานใกล้หมดอายุไปพร้อมกันด้วย…
*…SIRIของเฮีย “เศรษฐา ทวีสิน” เห็นว่ากำลังซุ่มรวบรวมแลนด์แบงก์ตามเส้นทางรถไฟฟ้าสารพัดสีต่างๆ เพื่อเตรียมเนรมิตโครงการใหม่ อาศัยพันธมิตร BTS ช่วยโอบอุ้ม..ทำให้ SIRI เป็นที่น่าจับตาอย่างยิ่ง เช่นเดียวกับ SC ที่ลูกเขยตระกูลชินวัตรดูแลอยู่ได้กว้านซื้อที่ดินไว้เต็มไม้เต็มมือทีเดียว แน่นอนว่าหากโครงการรถไฟฟ้าไม่สะดุดหรือตกรางไปซะก่อน หุ้น 2 ตัวนี้จึงน่าสนใจ…
*…SENA ไม่ทำให้ผิดหวังไตรมาส 2/59 โชว์ตัวเลขกำไร 403 ล้านบาท พ่วงจ่ายปันผล 0.19 บาท ถือเป็นหนึ่งในไม่กี่หุ้นที่กำไรเติบโตเกิน 100% ปัญหาตามาคือ “จะโตต่อได้อีกไหม” เรื่องนี้ต้องให้ซีอีโอหญิง “เกษรา ธัญลักษณ์ภาคย์” ช่วยตอบล่ะว่า “โตอีกไหม” แต่ดูจากเป้าหมายรายได้..บอกได้เบาๆ ว่า “โตได้อีกชัวร์” แน่นอน …
*…KOOLหุ้นชอบร้อน ไตรมาส 2/59 กำไรดีตามคาดจริงๆ หลังพัดลมไอเย็น ขายแบบชนิดที่ว่า “เกลี้ยงสต๊อก” จึงไม่แปลกว่าทำไมกำไรจึงดีขนาดนี้ หลายคนแอบหยอกล้อว่า “หุ้นหน้าเดียวหรือหน้าร้อน” แต่ลืมกันไปแล้วว่าประเทศไทยมี “หน้าร้อนกับร้อนมาก” ดังนั้นหากราคาหุ้นปรับลงน่าจะโอกาสเข้าทยอยสะสมได้…
*…BAหุ้น “หมอเสริฐ” ราคาฟื้นตัวกลับมาแล้ว หลังตกใจตัวเลขขาดทุน 128 ล้านบาท แต่เป็นการขาดทุนทางเทคนิค..แต่ล่าสุด“กัปตันพุฒิพงศ์ ปราสาททองโอสถ” ซีอีโอใหญ่ BA ส่งซิกว่าเตรียมทำสัญญา Codeshare กับพันธมิตรประมาณ 2-3 ราย….
*…TM หุ้นน้องใหม่ล่าสุด ควงแขนAPM ที่ปรึกษาทางการเงิน เดินหน้าลุยโรดโชว์ 11 จังหวัด..ชนิดที่ว่ามีนพ.ศุภพงษ์ จรรโลงบุตร ซีอีโอ TM จะต้องมี “สมภพ ศักดิ์พันธ์พนม” ซีอีโอใหญ่APM ที่ปรึกษาทางการเงินทุกครั้ง แต่ขอบอกว่าทุกจังหวัดที่ไปคึกคักจริงๆ..เตรียมเงินไว้นะครับหุ้นไอพีโอ TM เตรียมเปิดจองเร็วๆนี้…
*…หุ้นร้อนประจำวันที่ 11 ส.ค. 2559 ที่มีราคาและมูลค่าซื้อขายปรับขึ้นแรงและอยู่ระหว่าง (Trading Alert List)  คือ
บริษัท เน็ตเบย์ จำกัด (มหาชน) หรือ NETBAY, บริษัท คิวทีซี เอนเนอร์ยี่ จำกัด (มหาชน) หรือ QTC ทำให้เข้าข่ายมาตรการกำกับการซื้อขายระดับ 1 ต้องใช้เกณฑ์ Cash Balance (ซื้อขายด้วยเงินสดทั้งจำนวน) มีผลตั้งแต่ 15 ส.ค. 2559-23 ก.ย. 2559 ส่วนหลักทรัพย์ที่ขยายช่วงดำเนินการ ได้แก่ บริษัท เพาเวอร์ โซลูชั่น เทคโนโลยี จำกัด (มหาชน) หรือ PSTC, ใบสำคัญแสดงสิทธิในการจองซื้อหุ้นสามัญของบริษัท เพาเวอร์ โซลูชั่น เทคโนโลยี จำกัด (มหาชน) ครั้งที่ 1 หรือ PSTC-W1 มีผลตั้งแต่วันที่ 15 ส.ค.-2 ก.ย. 2559…
*…ปิดท้ายกันเช่นเคยกับข่าวหุ้นเจาะตลาดออนทีวี ผ่านสถานีโทรทัศน์สปริงนิวส์ดิจิตอล ช่อง 19 เวลา09.30-10.00 น. พบกันสดๆ กับ“มอร์นิ่งสตาร์ หุ้นดาวเด่น”ที่อัพเกรดตลาดหุ้นทั่วโลก เพื่อมองแนวโน้มตลาดหุ้นไทยภาคเช้า ดำเนินรายการโดย วิษณุ โชลิตกุล…
*…พร้อมพบกับรายการ “ข่าวหุ้นเจาะตลาด ออนเรดิโอ” ผ่านสถานีข่าวจริงสปริงเรดิโอ FM 98.5 MHz โดย สุภชัย ปกป้อง, บูรพา สงวนวงศ์และทีมงานข่าวหุ้นธุรกิจ ตั้งแต่เวลา 09.30-11.00 น.ที่จะมาเจาะลึกเรื่องหุ้นช่วงก่อนและหลังเปิดตลาดหุ้นภาคเช้า งานนี้จัดเต็มชั่วโมงครึ่ง…
*…เท่านั้นไม่พอ ต่อเนื่องกันด้วย “ชัดลึกทุกกลยุทธ์ธุรกิจ” กับรายการ “BusinessFocus” เวลา 11.00-12.00 น. โดย สุภชัย ปกป้อง และทีมงานข่าวหุ้นธุรกิจ การันตีทุกโจทย์เรื่องหุ้น หาคำตอบได้ที่ข่าวหุ้นธุรกิจเท่านั้น